**Programul „Prima casă” pentru vidre**

După un an de pauză dictată de pandemie, Sun Plaza readuce cea mai frumoasă, relaxantă și generoasă cursă de alergare! De data aceasta, beneficiarele Sun Challenge sunt jucăușele vidre europene (Lutra Lutra).

Vino să alergi la Sun Challenge și contribuția ta de participare la competiție va ajunge la Asociația Parcul Natural Văcărești, care va construi o vizuină pentru vidrele din parc și va monta camere video pentru monitorizarea acestora. În plus, rangerii din parc vor igieniza zona (vidrele iubesc apele curate), vor construi o plută din peturile găsite în parc (pentru a atrage atenția asupra poluării cu plastic a apelor), vor tăia stuful (dacă tot punem camere și vrem să avem un reality-show cu vidre!), vor monta panouri pentru desemnarea zonelor de habitat și protecție („Șșș, te apropii de casa vidrelor!”).

De asemenea, vor fi realizate acțiuni de informare pentru publicul larg și pentru copii în cadrul cărora specialiștii vor vorbi despre importanța vidrei pentru zonele umede și vor povesti despre exemplarele din parc – ce obiceiuri au, câte sunt etc.

**Despre vidre**

Vidra este un mamifer nocturn de talie relativ mare, cu un corp alungit acoperit cu o blană foarte deasă (35.000 – 50.000 fire de păr/cm²), iar coada este lungă și rotundă, îngroșată la bază și subțire la vârf. Culoarea blănii variază de la maro închis la bej, cu excepţia gâtului, pieptului şi a părţii ventrale care sunt gri-gălbui.

Poate ajunge până la 15 kg greutate, iar ca lungime măsoară până spre un metru fără să-i calculăm coada, care are aproximativ 30 de cm.

Vidra are patru picioare relativ scurte. Acestea sunt folosite la înot, deplasare, săpat, toaletare și manipularea prăzii. Labele sunt mari ca dimensiune, iar degetele sunt unite printr-o membrană interdigitală, ce ajută la înot. Are capul turtit, cu urechi mici, un bot mustăcios scurt și un gât gros. Corpul său hidrodinamic, are forma unei torpile fiind perfect adaptat vieții semiacvatice. Alte adaptări la viața în apă sunt urechile și nările ce se închid imediat atunci când vidra se scufundă. Vidra are ochi mici și vede mai bine în apă decât pe uscat.

Este un animal predominant nocturn, foarte timid şi dificil de observat, de obicei activ cu circa o oră înainte de amurg şi până la o oră după ivirea zorilor. Ziua se odihnește în culcușuri sau vizuine săpate printre rădăcinile arborilor de pe malul apei, sau în vegetația densă de pe maluri.

Principalul element de comunicare al vidrelor îl reprezintă marcarea întregului teritoriu cu excremente cu un miros puternic, ce pot conține informații precum sexul, vârsta, dacă este în cautarea unui partener etc. Tot pentru a comunica vidra folosește și sunetele. Cel mai specific este un șuierat caracteristic, un chițăit intermitent și în caz de pericol un sunet gutural „hah”.

Vidrele se hrănesc cu pește, dar în lipsa acestuia se mulțumesc și cu raci, broaște, păsări, mamifere mici (insectivore, rozătoare), șerpi, șopârle, melci, scoici, crabi, insecte sau chiar plante.

**Despre vidrele din Parcul Văcărești**

Vidra este una dintre speciile fanion ale Parcului Natural Văcărești, ea se află în vârful lanțului trofic al acestui ecosistem acvatic. Prezența ei în acest areal indică un potențial trofic ridicat și un nivel redus de poluare, vidra fiind un indicator de mediu important al unei stări ecologice bune.

Prima observație a vidrei în Parcul Natural Văcărești, a fost în martie 2013, când a fost fotografiată o familie din doi adulți și trei pui.

Acum, în parc trăiesc aproximativ opt exemplare (una-două familii).

În România, vidra este specie prioritară, care necesită un regim special de protecție.

**Cum le construim o casă?**

1. Alegem cu grijă speciile de arbori și stabilim intervalul la care acestea pot fi plantate

* puieți de Porumbar (Prunus spinosa) sau Păducel (Crataegus monogyna) la intervale de 20 cm în preajma vizuinei
* puieți de frasin (Fraxinus excelsior), arin alb (Alnus incana), arin negru (Alnus glutinosa) sau Salcie (Salix sp.) la intervale de 2 – 3 m pe perimetrul zonei vizuinei.

1. Facem planul pentru o rețea de camere interconectare. E important să fie întunecoase și relativ uscate.
2. Ne apucăm de construcție. Vor fi trei etape

ETAPA 1:

Așezăm buștenii astfel încât să formeze camere de aproximativ 1 m². Ar trebui să fie de la două până la opt camere și spații goale de aproximativ 15 – 20 cm² pentru acces. Casa ar trebui să aibă două intrări – una pe apă, alta pe uscat.

ETAPA 2:

Facem acoperișul - folosim prăjinile de lemn pentru a acoperi buştenii şi camerele realizate și bucăți mici de lemn pentru a umple spațiile goale rămase între prăjinile din lemn.

ETAPA 3:

Adunăm grămadă crengi și stuf peste structura rezultată, astfel încât să fie ascunsă în totalitate și să facem camerele întunecate și uscate. Punem un bolovan plat în apropierea intrării în vizuină - va fi un punct ideal pentru lăsarea marcajului teritorial de către vidre și ne va ajuta să ne dăm seama dacă vidrele s-au mutat în casa făcută de noi.



Deci, cum rămâne?

Te înscrii la Sun Challenge ca să contribui la programul „prima casă” pentru vidre?

Cum ele nu vor putea să-ți mulțumească pentru efortul tau, o facem noi în numele lor, anticipat.